Fan va texnologiyalar bo‘yicha respublika kengashi faoliyatini tashkil etish to‘g‘risida

O‘zbekiston Respublikasi Prezidentining “Matematika ta’limi va fanlarini yanada rivojlantirishni davlat tomonidan qo‘llab-quvvatlash, shuningdek, O‘zbekiston Respublikasi Fanlar akademiyasining V.I. Romanovskiy nomidagi Matematika instituti faoliyatini tubdan takomillashtirish chora-tadbirlari to‘g‘risida” 2019-yil 9-iyuldagi PQ-4387-son qarorini ijro etish yuzasidan Vazirlar Mahkamasi qaror qiladi: 
 1. Quyidagilar:
 Fan va texnologiyalar bo‘yicha respublika kengashi tarkibi 1-ilovaga muvofiq;
 Fan va texnologiyalar bo‘yicha respublika kengashi to‘g‘risidagi nizom 2-ilovaga muvofiq;
 Fan va texnika sohasida Davlat mukofoti berishga nomzodlar bo‘yicha tavsiyanomalarni qabul qilish va takliflar tayyorlash reglamenti 3-ilovaga muvofiq tasdiqlansin.
 2. Vazirlar Mahkamasining “O‘zbekiston Respublikasi Prezidentining “O‘zbekiston Respublikasining fan va texnika, adabiyot, san’at va me’morchilik sohasidagi davlat mukofotlarini ta’sis etish to‘g‘risida” 2006-yil 25-iyuldagi PF-3781-son Farmonini amalga oshirish chora-tadbirlari haqida” 2006-yil 8-avgustdagi 168-son qaroriga (O‘zbekiston Respublikasi QT, 2006-y., 31-32-son, 322-modda) 4-ilovaga muvofiq o‘zgartirishlar kiritilsin.
 3. O‘zbekiston Respublikasi Innovatsion rivojlanish vazirligi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 4. Mazkur qarorning bajarilishini nazorat qilish O‘zbekiston Respublikasi innovatsion rivojlanish vaziri I.Y. Abduraxmonov, O‘zbekiston Respublikasi oliy va o‘rta maxsus ta’lim vaziri I.U. Madjidov, O‘zbekiston Respublikasi Fanlar akademiyasi prezidenti B.S. Yuldashev zimmasiga hamda Vazirlar Mahkamasining Telekommunikatsiyalar, IT-texnologiyalar va innovatsion faoliyatni rivojlantirish, axborot xavfsizligini ta’minlash masalalari kotibiyatiga yuklansin.
 1. Ushbu Nizom O‘zbekiston Respublikasi Vazirlar Mahkamasi huzuridagi Fan va texnologiyalar bo‘yicha respublika kengashining (keyingi o‘rinlarda Kengash deb ataladi) faoliyatini tashkil etish tartibini, vazifalari, funksiyalari, huquq va vakolatlarini belgilaydi.
 2. Kengash fan, texnologiyalar va oliy ta’limni rivojlantirish bilan bog‘liq masalalarni ko‘rib chiqishda davlat boshqaruvi organlari, xo‘jalik birlashmalari, mahalliy davlat hokimiyati organlari, ilmiy va ta’lim muassasalarining o‘zaro hamkorligini ta’minlash maqsadida tashkil etilgan fan, texnologiyalarni rivojlantirish va oliy ta’limni takomillashtirish bo‘yicha maslahat organi hisoblanadi.
 3. Kengash o‘z faoliyatini O‘zbekiston Respublikasining Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidenti va O‘zbekiston Respublikasi Vazirlar Mahkamasining hujjatlariga, ushbu Nizomga va boshqa qonunchilik hujjatlariga muvofiq amalga oshiradi.
 4. Kengash o‘z faoliyatini davlat organlari va tashkilotlari, nodavlat notijorat tashkilotlar va fuqarolik jamiyatining boshqa institutlari bilan hamkorlikda amalga oshiradi.
 5. Kengashning o‘z vakolatlari doirasida qabul qilgan qarorlari ijrosi davlat va xo‘jalik boshqaruvi organlari, mahalliy ijroiya hokimiyati organlari va boshqa tashkilotlar uchun bajarilishi majburiydir.
 6. Quyidagilar Kengashning asosiy vazifalari hisoblanadi:
 fan va texnologiyalar sohasida yagona davlat siyosatini shakllantirish, shu jumladan, fan va ta’lim sohasida amalga oshirilayotgan islohotlarni muvofiqlashtirish, fan va texnologiyalar sohasini jadal rivojlantirish bo‘yicha amaliy chora-tadbirlarni ishlab chiqish, ularning bajarilishi natijadorligini ta’minlash; 
 ilmiy-texnik siyosat strategiyasi, ilmiy-innovatsion infratuzilmani rivojlantirishning ustuvor yo‘nalishlarini shakllantirish va tasdiqlash yuzasidan takliflar ishlab chiqish;
 ilmiy-texnik loyihalarning davlat maqsadli dasturlarini tasdiqlash va ularning amalga oshirilishi yuzasidan ta’sirchan nazoratni ta’minlash;
 har yilgi ilmiy-tadqiqot ishlari dasturlarini, shuningdek, ilmiy-tadqiqot faoliyati O‘zbekiston Respublikasi Davlat budjeti mablag‘laridan to‘g‘ridan to‘g‘ri moliyalashtirish hisobiga amalga oshiriladigan ilmiy-tadqiqot muassasalarining maqsadli indikatorlarini tasdiqlash;
 fan va texnologiyalarni rivojlantirishning ustuvor yo‘nalishlari bo‘yicha milliy laboratoriyalar tizimini shakllantirish, shuningdek, ilmiy-tadqiqot muassasalarining moddiy-texnika bazasini mustahkamlash, ularni zamonaviy laboratoriya asbob-uskunalari bilan to‘ldirish va butlovchi hamda sarflash materiallari bilan uzluksiz ta’minlash bo‘yicha amaliy chora-tadbirlarni ishlab chiqish;
 fan va texnologiyalar sohasida mamlakat ilm-fanini jahon yutuqlari bilan uyg‘unlashtirish, ilmiy salohiyat va innovatsion rivojlanishni reyting baholashda mamlakat imijini, shu jumladan ilmiy ishlanmalarni faol tijoratlashtirish uchun zarur shart-sharoitlar yaratish orqali oshirish;
 ilmiy-tadqiqot, ta’lim va loyiha-konstruktorlik muassasalari, shuningdek, sanoat korxonalari va tijorat tuzilmalari tomonidan foydalanish maqsadida eng yangi ilmiy-texnik ishlanmalar to‘g‘risidagi ilg‘or xorijiy tajribani izlash, umumlashtirish, tahlil qilishning davlat axborot-tahlil tizimini yaratish, O‘zbekistonni rivojlantirish uchun ilmiy-texnik salohiyatning zamonaviy axborot-resurs bazasini shakllantirish;
 muhim davlat ahamiyatiga ega bo‘lgan hamda fan va innovatsion rivojlanish sohasini isloh qilish davomida yuzaga keladigan dolzarb masalalar hamda muammolarni muhokama qilish, shu jumladan, ommaviy muhokama qilish;
 fan va texnika sohasida Davlat mukofotini berish bilan bog‘liq masalalarni ko‘rib chiqish hamda takliflar tayyorlash.
 7. Kengash o‘ziga yuklangan vazifalarni bajarish uchun quyidagi funksiyalarni bajaradi:
 a) fan va texnologiyalar sohasida yagona davlat siyosatini shakllantirish, shu jumladan, fan va ta’lim sohasida amalga oshirilayotgan islohotlarni muvofiqlashtirish, fan va texnologiyalar sohasini jadal rivojlantirish bo‘yicha amaliy chora-tadbirlarni ishlab chiqish, ularning bajarilishi natijadorligini ta’minlash sohasida:
 mamlakatni ijtimoiy-iqtisodiy rivojlantirish dasturlarini amalga oshirishga qaratilgan yagona davlat ilmiy-texnik siyosatini amalga oshirishga ko‘maklashadi;
 innovatsion texnologiyalarni ishlab chiqish va mahsulotlarning tajriba partiyalarini ishlab chiqarish bilan bog‘liq tadqiqotlarni moliyalashtirish orqali milliy iqtisodiyotning ustuvor tarmoqlaridagi ishtirokini yanada kengaytirish masalalarini ko‘rib chiqadi;
 fan va texnologiyalarning mamlakat iqtisodiyotini rivojlantirishga qo‘shgan hissasini ko‘paytirish maqsadida fan va oliy ta’limni yanada rivojlantirish bo‘yicha ilmiy-texnik salohiyatdan oqilona va samarali foydalanishga qaratilgan davlat dasturlarini amalga oshirish masalalarini o‘rganadi;
 oliy ta’lim muassasalarining ilmiy-innovatsion faoliyati natijadorligi va samaradorligini kuchaytirish masalalarini muhokama qiladi;
 ilm-fan yutuqlaridan keng foydalanish uchun iqtisodiy va huquqiy sharoitlarni yaratadi, mamlakat milliy iqtisodiyoti uchun muhim bo‘lgan ilmiy-texnik yangiliklarning keng yoyilishi va joriy etilishiga ko‘maklashadi;
 ixtisoslashtirilgan ilmiy-tadqiqot va oliy ta’lim muassasalariga ega bo‘lgan xo‘jalik birlashmalarini moliyaviy jihatdan qo‘llab-quvvatlaydi;
 b) ilmiy-texnik siyosat strategiyasi, ilmiy-innovatsion infratuzilmani rivojlantirishning ustuvor yo‘nalishlarini shakllantirish va tasdiqlash yuzasidan takliflar ishlab chiqish sohasida:
 ilmiy-texnik siyosat strategiyasi bo‘yicha takliflar ishlab chiqilishini ta’minlaydi hamda ilmiy-innovatsion infratuzilmani rivojlantirishning ustuvor va istiqbolli yo‘nalishlarini belgilaydi;
 respublika fani va texnologiyalarini rivojlantirishning ustuvor yo‘nalishlarini aniqlash bo‘yicha davlat organlari, oliy ta’lim va ilmiy-tadqiqot muassasalari tomonidan taqdim etilgan takliflarni muhokama qiladi;
 respublika fani va texnologiyalarini rivojlantirishning ustuvor yo‘nalishlarini aniqlash bo‘yicha takliflarni amalga oshirish choralarini ishlab chiqadi;
 fan va texnologiyalar rivojlanishining jahon tendensiyalarini hisobga olgan holda tez sur’atlarda rivojlanayotgan sohalarda ilmiy tadqiqotlar va eksperimental ishlanmalarni qo‘llab-quvvatlash chora-tadbirlarini amalga oshirishga ko‘maklashadi;
 o‘zaro hamkorlikda ishlab chiqilgan ilmiy-texnik loyihalarni amalga oshirishda ularning harakatlarini muvofiqlashtirish maqsadida akademik va tarmoq fanlarining oliy ta’lim muassasalari bilan hamkorligi va integratsiyasini mustahkamlash masalalarini muhokama qiladi;
 v) ilmiy-texnik loyihalarning davlat maqsadli dasturlarini tasdiqlash va ularning amalga oshirilishi yuzasidan ta’sirchan nazoratni ta’minlash sohasida:
 ilmiy-texnik va tajriba-konstruktorlik ishlari davlat maqsadli dasturlari (loyihalari)ni muhokama qiladi va natijalari bo‘yicha ularni tasdiqlaydi;
 ilmiy-texnik va tajriba-konstruktorlik ishlari davlat maqsadli dasturlari (loyihalari)ni ishlab chiqish bo‘yicha munozaralar tashkil etadi va takliflarni ishlab chiqadi;
 ilmiy-texnik va tajriba-konstruktorlik ishlari davlat maqsadli dasturlari (loyihalari)ning bajarilishini muhokama qiladi, shuningdek, ularning bajarilishi ustidan samarali nazoratni ta’minlaydi;
 g) har yilgi ilmiy-tadqiqot ishlari dasturlarini, shuningdek, ilmiy-tadqiqot faoliyati O‘zbekiston Respublikasi Davlat budjeti mablag‘laridan to‘g‘ridan to‘g‘ri moliyalashtirish hisobiga amalga oshiriladigan ilmiy-tadqiqot muassasalarining maqsadli indikatorlarini tasdiqlash sohasida:
 ilmiy-tadqiqot muassasalarining ilmiy-tadqiqot dasturlarini tasdiqlaydi;
 ilmiy-tadqiqot muassasalarining maqsadli ko‘rsatkichlarini tasdiqlaydi va ularning yutuqlarini ko‘rib chiqadi;
 ilmiy-tadqiqot muassasalarining faoliyati samaradorligini o‘rganishni tashkil etadi, ularning yuqori idoralari rahbarlarining hisobotlarini eshitadi va ularning natijalariga ko‘ra ilmiy-tadqiqot faoliyati natijadorligini oshirish chora-tadbirlarini belgilaydi;
 d) fan va texnologiyalarni rivojlantirishning ustuvor yo‘nalishlari bo‘yicha milliy laboratoriyalar tizimini shakllantirish, shuningdek, ilmiy-tadqiqot muassasalarining moddiy-texnika bazasini mustahkamlash, ularni zamonaviy laboratoriya asbob-uskunalari bilan to‘ldirish va butlovchi hamda sarflash materiallari bilan uzluksiz ta’minlash bo‘yicha amaliy chora-tadbirlarni ishlab chiqish sohasida:
 davlat ilmiy-tadqiqot muassasalarini moddiy-texnik ta’minlash masalalarini ko‘rib chiqadi hamda fan va texnologiyalarning ustuvor yo‘nalishlari bo‘yicha milliy laboratoriyalar tizimini shakllantirish to‘g‘risidagi takliflarni ishlab chiqadi;
 ilmiy-tadqiqot muassasalarining ilmiy asbob-uskunalar, zarur sarflash materiallari va tarkibiy qismlar bilan jihozlanganligi darajasini har tomonlama o‘rganishni tashkil etadi, o‘rganish natijalariga ko‘ra ilmiy-tadqiqot muassasalarining moddiy-texnik bazasini mustahkamlash dasturlarini tasdiqlaydi;
 dasturlarning bajarilishini muhokama qiladi va respublika ilmiy-tadqiqot muassasalarini zamonaviy ilmiy-texnik uskunalar bilan qo‘shimcha jihozlash, yangilash va zarur sarflash materiallari va butlovchi buyumlar bilan uzluksiz ta’minlash chora-tadbirlarini belgilaydi;
 e) fan va texnologiyalar sohasida mamlakat ilm-fanini jahon yutuqlari bilan uyg‘unlashtirish, ilmiy salohiyat va innovatsion rivojlanishni reyting baholashda mamlakat imijini, shu jumladan ilmiy ishlanmalarni faol tijoratlashtirish uchun zarur shart-sharoitlar yaratish orqali oshirish sohasida:
 raqobatbardosh va yuqori texnologiyali mahsulotlar ishlab chiqarishga innovatsiyalar va texnologiyalarni joriy etishga qaratilgan ilmiy-tadqiqot ishlari natijadorligini oshirish bo‘yicha mamlakatning texnologik rivojlanish sohasida xorijiy mamlakatlardan yetarli darajada mustaqilligini ta’minlaydigan amaliy chora-tadbirlar rejasini muhokama qiladi.
 ilmiy-texnik hamkorlik sohasidagi xalqaro aloqalarni yanada kengaytirish, qo‘shma ilmiy va innovatsion loyihalarni amalga oshirish, shuningdek, respublika fani va texnologiyalari yutuqlarini ko‘paytirish masalalarini ko‘rib chiqadi;
 xalqaro reytinglarda mamlakatning yuqori ko‘rsatkichlariga erishish va mamlakatimiz ilm-fanining jahon ilmiy hamjamiyatidagi nufuzini oshirish bo‘yicha izchil chora-tadbirlarning amalga oshirilishini ta’minlaydi;
 ilmiy va oliy ta’lim muassasalarining innovatsion faoliyatini rivojlantirish va ilmiy ishlanmalarni tijoratlashtirish uchun qulay shart-sharoitlarni yaratishga ko‘maklashadi;
 j) ilmiy-tadqiqot, ta’lim va loyiha-konstruktorlik muassasalari, shuningdek, sanoat korxonalari va tijorat tuzilmalari tomonidan foydalanish maqsadida eng yangi ilmiy-texnik ishlanmalar to‘g‘risidagi ilg‘or xorijiy tajribani izlash, umumlashtirish, tahlil qilishning davlat axborot-tahlil tizimini yaratish, O‘zbekistonni rivojlantirish uchun ilmiy-texnik salohiyatning zamonaviy axborot-resurs bazasini shakllantirish sohasida: 
 innovatsion faoliyat infratuzilmasini rivojlantirish, intellektual mulk obyektlarini himoya qilish, texnologiyalar transferi, innovatsiyalar marketingi va ilmiy ishlanmalarini tijoratlashtirish masalalarini ko‘rib chiqadi;
 yagona davlat axborot-tahlil qidiruv tizimini yaratish bo‘yicha chora-tadbirlarning amalga oshirilishini ta’minlaydi, tizim faoliyat yuritishi va uni takomillashtirish bo‘yicha ishlarni muvofiqlashtiradi;
 ilg‘or xorijiy tajribaning eng yangi ilmiy-texnik ishlanmalari bo‘yicha tahlillar o‘tkazilishini tashkil etadi va tahlil natijalariga ko‘ra texnologiyalar transferi tizimini rivojlantirish chora-tadbirlarini ishlab chiqadi;
 tasarrufida ilmiy va oliy ta’lim muassasalari, shuningdek, axborot-tahlil tizimlaridan foydalanish bo‘yicha sanoat va tijorat tuzilmalariga ega bo‘lgan davlat boshqaruvi idoralari va xo‘jalik birlashmalari ishlariga ko‘maklashadi;
 O‘zbekistonning ilmiy-texnik salohiyatini rivojlantirish uchun zamonaviy axborot-resurs bazasini shakllantirish bo‘yicha tizimli ishlarni ta’minlaydi;
 z) muhim davlat ahamiyatiga ega bo‘lgan hamda fan va innovatsion rivojlanish sohasini isloh qilish davomida yuzaga keladigan dolzarb masalalar hamda muammolarni muhokama qilish, shu jumladan, ommaviy muhokama qilish sohasida:
 davlat boshqaruvi organlari va xo‘jalik birlashmalari rahbarlarining ilmiy yondashuv talab qiladigan dolzarb masalalar va muammolar yechimini topish bo‘yicha tavsiya va takliflarini eshitadi;
 O‘zbekiston Respublikasi Davlat budjetidan moliyalashtiriladigan ilmiy-tadqiqot faoliyatini amalga oshirish va ilmiy-texnik dasturlarni bajarish borasida ilmiy muassasalar va oliy ta’lim muassasalari rahbarlarining hisobotlarini eshitadi hamda fan va innovatsion rivojlanish sohasidagi islohotlarni amalga oshirish jarayonida yuzaga keladigan muammolarni bartaraf etish bo‘yicha takliflarini qabul qiladi;
 ilmiy va oliy ta’lim muassasalari rahbarlarining, shuningdek, yetakchi olimlarning o‘zaro manfaatdorlik hamda tarmoqlararo ilmiy hamkorlikka asoslangan fan, ta’lim, ishlab chiqarish integratsiyasi jarayonini yanada rivojlantirish bo‘yicha takliflarini ko‘rib chiqadi; 
 xo‘jalik birlashmalari va ilmiy muassasalarda eksperimental-tajriba va konstruktorlik-texnologik infratuzilmani rivojlantirish maqsadida ixtisoslashtirilgan bo‘linmalarni yaratish masalalarini muhokama qiladi;
 i) fan va texnika sohasida Davlat mukofotini berish bilan bog‘liq masalalarni ko‘rib chiqish hamda takliflar tayyorlash borasida:
 fan va texnika sohasida Davlat mukofotiga nomzodlarni tanlash va taqdim etish bo‘yicha ishchi guruh tuzadi;
 fan va texnika sohasida Davlat mukofotiga nomzodlar uchun tanlov tashkil etadi, shuningdek, ularning ishlarini ekspertizadan o‘tkazish jarayonini muvofiqlashtiradi;
 o‘z yig‘ilishlarida fan va texnika sohasida Davlat mukofotiga nomzodlarning ishini ko‘rib chiqadi va muhokama natijalariga ko‘ra O‘zbekiston Respublikasi Prezidenti Administratsiyasiga tegishli takliflarni kiritadi.
 8. Kengash o‘ziga yuklangan vazifalarni bajarish uchun quyidagi huquqlarga ega:
 O‘zbekiston Respublikasi Innovatsion rivojlanish vazirligi, Oliy va o‘rta maxsus ta’lim vazirligi, Fanlar akademiyasi, shuningdek, tasarrufida ilmiy tashkilotlar va oliy ta’lim muassasalari bo‘lgan davlat boshqaruvi organlari va xo‘jalik birlashmalari rahbarlarining hisobotlarini eshitish;
 o‘zining yig‘ilishlariga davlat boshqaruvi organlari va xo‘jalik birlashmalari, mahalliy ijroiya hokimiyati organlari, jamoat birlashmalari, ilmiy muassasalar, oliy ta’lim muassasalari va boshqa tashkilotlarning vakillarini Kengash tomonidan qo‘yilgan vazifalarning bajarilishi to‘g‘risidagi hisobotlarini eshitish uchun taklif qilish;
 davlat boshqaruvi organlari va xo‘jalik birlashmalari, mahalliy ijroiya hokimiyati organlaridan Kengashning vakolatiga kiradigan masalalar bo‘yicha zarur materiallar va hujjatlarni belgilangan tartibda so‘rab olish;
 fan va texnologiyalar sohasidagi davlat siyosatini shakllantirish va amalga oshirish yuzasidan O‘zbekiston Respublikasi Prezidentiga takliflar kiritish;
 belgilangan tartibda ilmiy, oliy ta’lim muassasalari va boshqa tashkilotlarni axborot-tahliliy va ekspert ishlarini o‘tkazish uchun, shuningdek, olimlar va mutaxassislarni ilmiy va ilmiy-texnikaviy siyosat masalalari bo‘yicha takliflarni o‘rganish va ishlab chiqish uchun jalb qilish;
 Kengash tomonidan qabul qilingan qarorlarning izchil bajarilishi ustidan nazoratni amalga oshirish.
 9. Kengash o‘ziga yuklangan vazifalar va funksiyalarning samarali bajarilishi uchun javob beradi.
 10. Kengash Kengash raisi, uning o‘rinbosarlari, kotib va Kengash a’zolaridan iborat bo‘ladi. Kengash a’zolari uning ishida jamoatchilik asosida qatnashadilar.
 O‘zbekiston Respublikasining Bosh vaziri Kengashning raisi hisoblanadi.
 11. Kengash majlislarini tayyorlash va o‘tkazish, shuningdek, Kengashning joriy masalalarini hal qilish Kengash kotibi tomonidan amalga oshiriladi.
 12. Kengash yig‘ilishlari kamida olti oyda bir marta o‘tkaziladi. Zarurat bo‘lganda Kengashning navbatdan tashqari yig‘ilishlari o‘tkazilishi mumkin.
 Kengash majlisini rais, u bo‘lmagan taqdirda, Kengash raisining o‘rinbosari olib boradi.
 13. Kengash majlisi Kengash a’zolarining kamida yarmi ishtirok etganda huquqiy vakolatli hisoblanadi.
 14. Kengash raisi:
 Kengashga umumiy rahbarlik qiladi;
 Kengash vakolatiga kiradigan masalalar bo‘yicha qarorlar qabul qiladi;
 Kengash raisining o‘rinbosarlari va uning a’zolarining vakolatlari, majburiyatlari va shaxsiy javobgarligi darajasini belgilaydi;
 qonunchilik hujjatlariga muvofiq boshqa vakolatlarni amalga oshiradi.
 15. Kengash raisining o‘rinbosarlari o‘z zimmalariga yuklangan vazifalar va funksiyalar sifatli va o‘z vaqtida bajarilishi uchun shaxsan javob beradilar.
 16. Kengashning ishchi organi funksiyasini:
 O‘zbekiston Respublikasi Fanlar akademiyasi — Fan va texnika sohasida Davlat mukofotiga nomzodlar uchun tavsiyalarni ko‘rib chiqish va takliflarni tayyorlash bo‘yicha;
 Vazirlar Mahkamasining IT-texnologiyalar, telekommunikatsiyalar va innovatsion faoliyatni rivojlantirish masalalari departamenti — boshqa masalalar bo‘yicha amalga oshiradi. 
 17. Fan va texnika sohasida Davlat mukofotiga tavsiya qilish masalalari ko‘rib chiqiladigan yig‘ilishlarni o‘tkazish tartibi, shuningdek, ushbu masalalarni ko‘rib chiqish yakunlari bo‘yicha qarorlar qabul qilish tartibi va ularni bayonnoma bilan rasmiylashtirish ushbu mukofot to‘g‘risidagi Nizomda belgilanadi.
 18. Kengashning navbatdagi majlisi kun tartibi va materiallari Kengash a’zolariga yig‘ilishdan kamida uch kalendar kun oldin bo‘lajak majlis to‘g‘risidagi xabarnoma bilan birga yuboriladi.
 19. Kengashning qarorlari majlisda qatnashgan Kengash a’zolarining ko‘pchilik ovozi bilan qabul qilinadi. Ovozlar teng bo‘lgan hollarda raisning ovozi hal qiluvchi ovoz hisoblanadi.
 20. Kengash qarorlari bayonnoma bilan rasmiylashtiriladi va Kengash raisi tomonidan tasdiqlanadi. Bayonnomani imzolash paytida Kengash a’zolari o‘zlarining alohida fikrini bildirishga haqlidirlar.
 Kengash bayonnomasining asl nusxasi va uning materiallari O‘zbekiston Respublikasi Vazirlar Mahkamasida saqlanadi.
 21. Kengashni qayta tashkil etish va tugatish O‘zbekiston Respublikasi Prezidentining qarorlariga muvofiq amalga oshiriladi.
 1. Ushbu Reglament O‘zbekiston Respublikasining fan va texnika sohasidagi Davlat mukofotiga (keyingi o‘rinlarda Davlat mukofoti deb ataladi) nomzodlar bo‘yicha tavsiyanomalarni qabul qilish va takliflar tayyorlash tartibini belgilaydi. 
 2. Fan va texnologiyalar bo‘yicha respublika kengashining (keyingi o‘rinlarda Kengash deb ataladi) fan va texnologiyalar sohasida Davlat mukofoti berish bo‘yicha takliflarni ko‘rib chiqish va shakllantirish uchun materiallarni tayyorlash Fan va texnologiyalar bo‘yicha respublika kengashining Fan va texnika sohasida Davlat mukofoti uchun nomzodlarning tavsiyalarini tayyorlash bo‘yicha ishchi organi (keyingi o‘rinlarda ishchi organ deb ataladi) hisoblangan O‘zbekiston Respublikasi Fanlar akademiyasi tomonidan amalga oshiriladi.
 3. Ishchi organ davlat mukofotiga nomzodlarning arizalarini qabul qiladi va ular tomonidan taqdim etilgan hujjatlarning O‘zbekiston Respublikasi Prezidentining “O‘zbekiston Respublikasining fan va texnika, adabiyot, san’at va me’morchilik sohasidagi Davlat mukofotlarini ta’sis etish to‘g‘risida” 2006-yil 25-iyuldagi PF-3781-son Farmoni bilan tasdiqlangan O‘zbekiston Respublikasi Davlat mukofotlari to‘g‘risidagi nizom (keyingi o‘rinlarda Davlat mukofotlari to‘g‘risidagi nizom deb ataladi) talablariga muvofiqligini ko‘rib chiqadi.
 4. Talabgorlar ishlarini ko‘rib chiqish tanlov asosida amalga oshiriladi.
 5. Davlat mukofotiga nomzodlarning arizalarini qabul qilish, ularning hujjatlarini ko‘rib chiqish hamda fan va texnika sohasida Davlat mukofotini berish bo‘yicha takliflar tayyorlash ushbu Reglamentga ilovaga muvofiq sxema bo‘yicha amalga oshiriladi. 
 6. Ishchi organ O‘zbekiston Respublikasi Vazirlar Mahkamasi bilan kelishgan holda mukofotlar topshirilishidan bir yil oldin 25-oktabrgacha Davlat mukofotini berish bo‘yicha tavsiyanomalar qabul qilish boshlanganligini, nomzodlarning hujjatlarini qabul qilish muddatlari va tartibini ommaviy axborot vositalarida e’lon qiladi.
 7. Davlat mukofotiga nomzodlarning arizalari va tegishli hujjatlar ommaviy axborot vositalarida qabul boshlanganligi to‘g‘risida rasmiy e’lon berilgan kundan boshlab uch oy davomida qabul qilinadi.
 8. Tanlovda ishtirok etish uchun ishchi organga Davlat mukofotini berish uchun nomzodga tavsiya berayotgan tashkilotning rasmiy blankasida quyidagi hujjatlar ilova qilingan holda xat yuboriladi:
 tashkilotning doimiy faoliyat yurituvchi muvofiqlashtiruvchi-jamoat organining (ilmiy kengash, ilmiy-texnik kengash, ilmiy-muvofiqlashtiruvchi kengashi va shu kabilar) talabgorni (mualliflar guruhini) tavsiya etishi haqidagi qarori;
 talabgor haqidagi ma’lumotnoma (yoki har bir talabgorga — agar tavsiyanoma mualliflar guruhining ishlariga berilayotgan bo‘lsa);
 talabgorga tavsifnoma (yoki har bir talabgorga — agar tavsiyanoma mualliflar guruhining ishlariga berilayotgan bo‘lsa); 
 fuqarolik pasporti nusxasi (yoki har bir talabgorga — agar tavsiyanoma mualliflar guruhining ishlariga berilayotgan bo‘lsa);
 asosiy ish joyi bo‘yicha kadrlar bo‘limi tomonidan tasdiqlangan talabgorning mehnat daftarchasi nusxasi (yoki har bir talabgorga — agar tavsiyanoma mualliflar guruhining ishlariga berilayotgan bo‘lsa); 
 oliy ma’lumot, ilmiy daraja va unvon to‘g‘risidagi diplomlar nusxalari (yoki har bir talabgorga — agar tavsiyanoma mualliflar guruhining ishlariga berilayotgan bo‘lsa);
 asosiy ish joyi bo‘yicha tasdiqlangan ilmiy ishlar ro‘yxati (yoki har bir talabgorga — agar tavsiyanoma mualliflar guruhining ishlariga berilayotgan bo‘lsa);
 oldin ijodiy ishlar e’tirofi sifatida berilgan mukofot(lar) guvohnomasi (guvohnomalari)ning nusxasi; 
 Davlat mukofotlari to‘g‘risidagi nizomga muvofiq respublikada fan va texnikani rivojlantirishga qo‘shgan xissasi to‘g‘risidagi asosnoma;
 ilmiy va boshqa materiallarning yozma, audio va video yozuvli, tasvirli, hajmi yirik va boshqa shakldagi nusxalari.
 9. Tanlovga quyidagi ishlar qo‘yilmaydi:
 ular bo‘yicha fan va texnika sohasida oldin Davlat mukofoti berilgan ishlar;
 avval ko‘rib chiqilgan, biroq Davlat mukofotiga tavsiya etilmagan ishlar.
 10. Davlat mukofoti berishga nomzodlarning hujjatlarini qabul qilish tugagach, ishchi organ tomonidan 1-fevralga qadar fan va texnologiyalarning tegishli tarmoqlari bo‘yicha yetakchi olim va mutaxassislardan iborat ekspert guruhlari shakllantiriladi va ularning rahbarlari tayinlanadi.
 11. Davlat mukofoti berishga nomzodlarning ishlarini va ularning Davlat mukofotlari to‘g‘risidagi nizomda belgilangan talablarga muvofiqligini o‘rganish maqsadida ekspertlar guruhi yig‘ilishida hujjatlar qabul qilingandan keyin bir hafta muddatda har bir nomzodning ishi uchun bir-biridan mustaqil ravishda ikkita mutaxassis belgilanadi.
 12. Ekspertlarning xulosasi bir-biriga zid bo‘lgan taqdirda, ekspertlar guruhi majlisi qarori bilan uchinchi ekspert tayinlanadi.
 13. Taqdim etilgan ekspert xulosalari va Davlat mukofoti berishga nomzodlarning ishlari ekspertlar guruhining yig‘ilishida muhokama qilinadi, uning natijalari fan va texnologiyalarning tegishli tarmog‘i ekspertlar guruhining barcha a’zolari tomonidan imzolanadigan bayonnoma bilan rasmiylashtiriladi.
 14. Ekspert guruhlari yig‘ilishlarining bayonnomalari 25-fevraldan kechiktirmay ishchi organga taqdim etiladi.
 15. Davlat mukofotiga nomzodlar ishlarining ekspertizasi yakunlari bo‘yicha tayyorlangan materiallar ishchi organ tomonidan 25-martgacha O‘zbekiston Respublikasi Fanlar akademiyasining rasmiy blankasidagi xat bilan O‘zbekiston Respublikasi Vazirlar Mahkamasiga yuboriladi. 
 16. Kengash yig‘ilishidan ikki hafta oldin Kengash a’zolari Davlat mukofotiga ko‘rsatilgan nomzodlarning ekspert xulosalari va muhokama natijalari to‘g‘risidagi umumlashtirilgan ma’lumotlar ilova qilingan materiallari bilan tanishib chiqadilar.
 17. Davlat mukofotiga tavsiya etish to‘g‘risidagi qaror Kengash majlisida ochiq ovoz berish yo‘li bilan qabul qilinadi.
 Majlisda qatnashayotgan Kengash a’zolarining kamida uchdan ikki qismining ovozini olgan muallif (yoki mualliflar guruhi) Davlat mukofoti bilan taqdirlanishga tavsiya etilishi mumkin.
 18. Davlat mukofotiga nomzodlarni ko‘rib chiqish natijalari Kengash bayonnomasi bilan rasmiylashtiriladi. 
 19. Nomzodlarning ishlariga qisqacha tavsif berilgan nomzodlar ro‘yxati Kengash bayonnomasiga ilova sifatida tasdiqlanadi, uning asosida Davlat mukofotiga tavsiya etish to‘g‘risida taklif tayyorlanadi.
 20. Davlat mukofotiga tavsiya etilgan nomzodlar haqidagi taklif O‘zbekiston Respublikasi Vazirlar Mahkamasining rasmiy blankasida Kengash raisining imzosi bilan 25-iyuldan kechikmasdan O‘zbekiston Respublikasi Prezidentiga yuboriladi.
 21. Ishchi organ, ekspertlar va Kengash a’zolari Davlat mukofotiga tavsiya etilgan nomzodlarning ishlarini Kengash tomonidan ko‘rib chiqish davomida ekspertiza natijalari maxfiyligini ta’minlashlari kerak.
 22. Kengash a’zolari tomonidan Davlat mukofotiga taqdim etilayotgan ish ko‘rib chiqilayotganda muallif uning ishi ko‘rib chiqilayotgan Kengash yig‘ilishida ishtirok etmaydi va Kengash qarorlari hamda ushbu masalaga tegishli boshqa materiallar bilan tanishish huquqiga ega bo‘lmaydi.
 23. Davlat mukofotiga tavsiya etilgan nomzodlar bo‘yicha ko‘rib chiqish uchun taqdim etilgan materiallar qaytarib berilmaydi.
 1. 1-band quyidagi tahrirda bayon qilinsin:
 “1. Adabiyot, san’at va me’morchilik sohasidagi davlat mukofotlariga talabgorlar bo‘yicha tavsiyanomalarni ko‘rib chiqish va adabiyot, san’at va me’morchilik sohasidagi davlat mukofotlarini berish bo‘yicha takliflar tayyorlash reglamenti 1-ilovaga muvofiq tasdiqlansin”. 
 2. 2-band quyidagi tahrirda bayon qilinsin:
 “2. O‘zbekiston Respublikasi Madaniyat vazirligiga Vazirlar Mahkamasi huzuridagi O‘zbekiston Respublikasining adabiyot, san’at va me’morchilik sohasidagi Davlat mukofotlari bo‘yicha kengashning ishchi organi vazifasini bajarish yuklansin”. 
 3. 6-bandda “fan va texnika, adabiyot” so‘zlari “adabiyot” so‘zi bilan almashtirilsin.
 4. 1-ilovada:
 ilovaning nomidagi “Davlat mukofotlariga” so‘zlari “Adabiyot, san’at va me’morchilik sohasidagi davlat mukofotlariga” so‘zlari bilan almashtirilsin;
 1, 2-bandlar va 3-bandning to‘rtinchi xatboshidagi “fan va texnika, adabiyot” so‘zlari “adabiyot” so‘zi bilan almashtirilsin;
 6-bandning ikkinchi xatboshisi chiqarib tashlansin.